title: Chim
text: A letra Chim (ﺝ) ye la cinquena letra de l'alfabeto arabe y, de feito, la versión arabe de la letra chimel u tercera en atros alfabetos semiticos. En arabe standard se pronuncia como postalveolar africata sonora  (como la g en valenciano y anglés y la gi en italiano), pero en l'arabe charrato puet estar mas a sobén  (como la j en catalán cheneral y en francés) u  (por eixemplo en arabe echipcio).
  
  Se pronunciase como se pronunciase en algarabía u en arabe de l'Al-Andalus, en aragonés los arabismos que provienen de palabras que s'escriben con chim en arabe tienen lo fonema postalveolar africato xordo que se representa con ch: alforcha, berenchena, chabalín, charra, alchub, o macrotoponimo Chiba y los microtoponimos Alchizira y de la serie Almarchal.
  
  Transcripcions y Transliteracions 
  Bi ha diferencias en como se trascriben las palabras arabes con esta letra en diferents luengas:
  
   Quan se trascriben parabras dende l'alfabeto arabe ta l'alfabeto latino, en francés s'adapta como una j u dj. 
   Quan se trascriben parabras dende l'alfabeto arabe ta l'alfabeto latino, en castellano s'adapta como ŷ u ǧ. 
   En aragonés medieval y en latín medieval quan escribiban parabras que teneban chim en arabe lo feban con -i-:
  Ye lo caso de Boria (Borcha), Alfaiarin (Alfacharín), Aliafaria (Alchafaría), almarial (Almarchal).
  Igual que bellas palabras romances como iermano, Iacca, Iassa (chermano, Chaca, Chasa), pa dar-lis un aspecto ortografico latín, encara que se pronunciasen con ya ch- y no con lo fonema postalveolar africato sonoro.
  
  En la literatura alchamiata aragonesa, s'escriben con chim las palabras romances que tienen -ch- en aragonés (mesmo en castellanismos como derecha y echasen), representando doncas lo fonema postalveolar africato xordo. En la versión B de lo poema de Yuçuf, tardana, se representa con xin bellas cosas (xazer, xenerasion), que en la versión A d'este poema u en textos más antigos se representan con chim (chazer, chernaçión), amostrando la mesma castellanización que se vei en los textos contemporanios d'alfabeto latino: Xente por Gent (/chent/), Xabalambre por Javalambre (/Chabalambre/), ecetra...
  
  Curiosa ye una referencia a ciertas letras, entre ellas la letra chim en un texto alchamiau d'Almonezir de la Sierra:
  
  En os "Documentos arabes de l'Archivo d'a Seu de Uesca" tamién s'escribe con "chim" a o fonema ch de bells elementos romances como l'antroponimo Sanch, variant de "Sancho".
  
  En Biquipedia se traslitera con ch qualsiquier parabra que en alfabeto arabe que tienga chim: Al-Challiq, Al-Chamāhīriyya ("republica") Azerbaichán, Chibuti, Chidda, Khadicha, Kharcha, Kharichismo, Muchahid, Nachaf, Sichilmasa, Tuchibín, Zenacha, etc...
  
  Referencias
  
  Bibliografía 
    Menéndez Pidal, Ramón: Poema de Yuçuf: Materiales para su estudio, Granada, Universidad de Granada, 1952, págs. 62-63.
  
  Alfabeto arabe